Όνομα:…………………………. Ημερομηνία:…………………

**Παγιδευμένοι στο Διαδίκτυο**

Σε πολλά σπίτια τις φετινές γιορτές το «επί γης ειρήνη» ακυρώθηκε, όχι κυρίως γιατί τα νεότερα μέλη των οικογενειών «έλιωσαν» μπροστά σε οθόνες παίζοντας πολεμοχαρή ηλεκτρονικά παιχνίδια, αλλά γιατί δεν έλειψαν οι έντονες συγκρούσεις των γονιών με τα παιδιά τους, όσον αφορά τον χρόνο που θα περάσουν στο Ιντερνετ. «Κάποια στιγμή, μετά το φαγητό, τα τέσσερα παιδιά της παρέας, ηλικίας 12-13 ετών, κλείστηκαν στο δωμάτιο του γιου μας και βγήκαν μόνο όταν ήρθε η ώρα της αναχώρησης, έπειτα από αρκετές ώρες που έπαιζαν ασταμάτητα παιχνίδια στο Ιντερνετ», μας λέει η Γεωργία.

Ακόμα πιο δύσκολη ήταν η εμπειρία του Θεμιστοκλή, του οποίου ο 14χρονος γιος ζήτησε να φιλοξενήσει για διανυκτέρευση φίλο του στο σπίτι τις ημέρες των γιορτών. «Το πρώτο βράδυ έπαιζαν ασταμάτητα μέχρι τις 5 ή 6 το πρωί. Την επόμενη ημέρα, δεν ξυπνούσαν με τίποτα, σηκώθηκαν κατά τις 2 μ.μ. και αφού έφαγαν… πρωινό. Μετά ξαναστρώθηκαν στο παιχνίδι. Όταν συνειδητοποίησα πως θα επαναλαμβανόταν το προηγούμενο βράδυ και αφού οι εκκλήσεις μου να πέσουν για ύπνο δεν εισακούστηκαν, υποχρεώθηκα να αποσυνδέσω το Ιντερνετ και να κοιμηθώ με το ρούτερ αγκαλιά!».

Οι οικογενειακές συγκρούσεις για τις ψηφιακές ολονυχτίες των παιδιών πληθαίνουν, καθώς όλο και περισσότεροι έφηβοι αλλά και παιδιά κοιμούνται με το κινητό τους στο μαξιλάρι, βλέποντας βίντεο (δεχόμενα και μεγάλες ποσότητες ακτινοβολίας). Καθημερινές ιστορίες των ενδοοικογενειακών πολέμων για το Ιντερνετ, που φέρνουν αντιμέτωπους γονείς και παιδιά, συχνά με πολύ έντονο τρόπο και χωρίς να λείπουν ακόμα και οι βιαιοπραγίες.

Η χρήση του Διαδικτύου είναι πλέον ευρύτατη στα παιδιά, και αφορά πλέον και τις ηλικίες του δημοτικού (ακόμα και νωρίτερα). Σύμφωνα με πρόσφατη έρευνα το 78% των παιδιών 5-12 ετών χρησιμοποιεί το Διαδίκτυο, ποσοστό που ανεβαίνει στο 89,3% για τις ηλικίες 10-12 ετών. Από ποιες συσκευές συνδέονται τα παιδιά; Κυρίως από ταμπλέτες (35,4%), ακολουθούν τα έξυπνα κινητά τηλέφωνα (27,8%) και λιγότερο από ένα στα τέσσερα (23,7%) «μπαίνουν» από λάπτοπ.

«Χρειάζεται ανάπτυξη της ψηφιακής νοημοσύνης. Η γενιά που μεγαλώνει τώρα θα ζει με την τεχνολογία. Οφείλουμε να την εκπαιδεύσουμε στο να μπορεί να αξιοποιεί τις δυνατότητές της και να καταπολεμά τα αρνητικά στοιχεία», λέει ο Κωνσταντίνος Σιώμος, πρόεδρος της Ελληνικής Εταιρείας Μελέτης Διαταραχής Εθισμού στο Διαδίκτυο. «Να μεγαλώνουμε παιδιά ισορροπημένα, με γνώση των υποχρεώσεων και των δικαιωμάτων τους, με πλήθος δραστηριοτήτων και ενδιαφερόντων (καλλιτεχνικών, αθλητικών κ.λπ.), και ψυχαγωγία που δεν θα περιορίζεται μόνο στην ηλεκτρονική, που είναι βεβαίως εύκολη και φτηνή», συμπληρώνει. Όλοι μας έχουμε την ανάγκη να δοκιμάζουμε πολλές δραστηριότητες από νωρίς, να αναπτύσσουμε τα ταλέντα μας σε πολλά επίπεδα, πέρα της χρήσης των υπολογιστών και του Ιντερνετ.

Εφημερίδα Καθημερινή, 08.01.2018

**1. Τοποθετώ τις λέξεις εκεί που πρέπει, με βάση τους ορισμούς που δίνονται:** *χρήστες, ηλεκτρονικό ταχυδρομείο, τηλεδιάσκεψη www, προγράμματα πλοήγησης*

1. ………………………………… Η συντομογραφία της φράσης World Wide Web.

2. ………………………………… Τα προγράμματα που επιτρέπουν να χρησιμοποιούμε την υπηρεσία web του διαδικτύου.

3. ………………………………… Όλα τα άτομα ή οργανισμοί που έχουν πρόσβαση στο δίκτυο.

4. ………………………………… Με αυτό μπορούν να επικοινωνούν γραπτά δύο ή περισσότεροι χρήστες.

5. ………………………………… Η ταυτόχρονη επικοινωνία περισσοτέρων χρηστών του διαδικτύου είτε μέσω κειμένων είτε μέσω εικόνων.

**2. Συμπληρώνω τα κενά με το ρήμα της παρένθεσης στη συνοπτική προστακτική παθητικής φωνής:**

1. Όταν μπαίνετε στο καΐκι …………………………… (κρατιέμαι) καλά από τα κάγκελα.

2. Το μεσημέρι …………………………… (ξεκουράζομαι). Στην ηλικία σας το έχετε ανάγκη.

3. …………………………… (οδηγούμαι) πάντα στις καλύτερες αποφάσεις για τη ζωή σας.

4. Πριν κάνεις οποιαδήποτε ενέργεια, …………………………… (σκέφτομαι) τις συνέπειες.

5. Μελίνα, …………………………… (θυμάμαι) αυτά που σου είπα!

6. …………………………… (δροσίζομαι) με ένα ποτήρι νερό, διαφορετικά θα λιποθυμήσεις.

7. Μαρία, μην …………………………… (μπλέκομαι) με άσχημες παρέες.

8. …………………………… (κρύβομαι) στο υπόγειο, δεν θα σε βρει κανείς!

9. …………………………… (προσαρμόζομαι) στους κανόνες, γιατί δεν θα έχεις καλό τέλος.

10. …………………………… (προσεύχομαι) στο Θεό και να δεις που όλα θα πάνε καλά.

**3. Σχηματίζω την προστακτική ή τη μετοχή παθητικής φωνής των ρημάτων:**

«……………………… (σκέφτομαι) λογικά πριν απαντήσεις στις ερωτήσεις που σου κάνει ο δάσκαλος στο σχολείο!» Είναι μία από τις αμέτρητες συμβουλές που δίνει η κυρία Χρύσα στον ……………………… (αφαιρούμαι) γιο της. Ο Νίκος, για να μην δυσαρεστήσει την μητέρα του, προσπαθεί να είναι πιο ……………………… (συγκεντρώνομαι) στις υποχρεώσεις του, αλλά δυστυχώς δεν τα καταφέρνει. Όταν σηκώνεται το πρωί, αφήνει τα ρούχα του ……………………… (πετάω) στο πάτωμα, τα βιβλία ……………………… (σκορπίζω) στο τραπέζι και φεύγει μονίμως ……………………… (αργοπορώ) για το σχολείο. Όταν γυρίζει σπίτι, είναι ……………………… (χαίρομαι) μέχρι να ακούσει τη φωνή της μητέρας του να λέει: "Παιδί μου, ……………………… (συγκεντρώνομαι) περισσότερο στο διάβασμα και μην ……………………… (αφαιρούμαι) όλη την ώρα!».